15 ປີຂອງຄວາມສຳພັນ ສະຫະລັດ-ຫວຽດນາມ
ທ່ານນາງ CLINTON ເດີນທາງໄປເຖິງ ນະຄອນຫຼວງຮາໂນ່ຍ ເພື່ອສະເຫຼີມ ສະຫຼອງວັນຄົບຮອບ 15 ປີ ໃນການສ້າງຕັ້ງ ຄວາມສຳພັນລະຫວ່າງສະຫະລັດແລະ ຫວຽດນາມ
ລັດຖະມົນຕີການຕ່າງປະເທດສະຫະລັດ ທ່ານນາງ HILLARY CLINTON ໄດ້ກ່າວຊົມເຊີຍຄວາມສຳພັນ ທີ່ດີຂຶ້ນ ລະຫວ່າງສະຫະລັດແລະຫວຽດນາມ ຂະນະ ດຽວກັນກໍໄດ້ຕັ້ງຄຳຖາມກ່ຽວກັບປະວັດໃນການເຄົາລົບ ນັບຖືສິດທິມະ ນຸດຂອງຫວຽດນາມ ທ່ານນາງ CLINTON ໄດ້ເດີນທາງໄປເຖິງນະຄອນ ຫຼວງຮາໂນ່ຍໃນວັນພະຫັດ ມື້ນີ້ ເພື່ອສະເຫຼີມສະຫຼອງ ວັນຄົບຮອບ 15 ປີ ໃນການສ້າງຕັ້ງຄວາມສຳພັນ ຢ່າງເປັນທາງການລະຫວ່າງສະຫະລັດແລະຫວຽດນາມ ໃນກອງປະຊຸມຖະແຫຼງຂ່າວ ຮ່ວມກັບລັດຖະມົນຕີການຕ່າງປະເທດຫວຽດນາມ ທ່ານ PHAM GIA KHIEM ນັ້ນ ທ່ານນາງ CLINTON ກ່າວວ່າ ຫວຽດ ນາມ ໄດ້ປະສົບກັບຄວາມກ້າວໜ້າຢ່າງໃຫຍ່ຫຼວງ ໃນໄລຍະຫຼາຍໆປີຜ່ານມານັບ ແຕ່ກຳລັງ ທະຫານອະເມຣິກັນ ໄດ້ຖອນອອກໄປຈາກໄຊງ່ອນ ຊຶ່ງໃນປັດຈຸບັນນີ້ ເອີ້ນວ່າ ນະຄອນ ໂຮ່ຈິມິນນັ້ນ ໃນປີ 1975 ທ່ານນາງ CLINTON ເວົ້າວ່າ ໃນການສົນທະນາຫາລືກັບທ່ານ KHIEM ນັ້ນ ທ່ານນາງໄດ້ເວົ້າເຖິງຄວາມວິຕົກກັງວົນຂອງວໍຊິງຕັນກ່ຽວກັບການດຳເນີນຄວາມ ພະຍາຍາມຂອງຮາໂນ່ຍ ໃນການປິດປາກປິດສຽງພວກຄັດຄ້ານລັດຖະບານ ແລະ ພວກນັກເຄື່ອນໄຫວເພື່ດສິດທິພົນລະເມືອງ ນອກນັ້ນ ທ່ານນາງ CLINTON ຍັງໃຫ້ຄຳໝັນສັນຍາ ທີ່ຈະເພີ້ມການດຳເນີນ ຄວາມພະຍາຍາມຂອງສະຫະລັດ ເພື່ອໃຫ້ຄວາມຊ່ອຍເຫຼືອແກ່ຫວຽດນາມໃນ ການທຳຄວາມສະອາດສານພິດສີໝາກກ້ຽງ ທີ່ທະຫານສະຫະລັດໄດ້ໃຊ້ເຮັດໃຫ້ ໃບໄມ້ຫຼົ່ນ ເພື່ອໃຫ້ສາມາດແລເຫັນສັດຕູໄດ້ງ່າຍໃນປາງສົງຄາມຫວຽດນາມນັ້ນ